附件：边塞中国第二辑精选边塞诗词100首

（为避免重复，请书友尽量从此范围选择内容创作。）

1．陇西行

南北朝 萧纲

悠悠悬旆旌，知向陇西行。

减灶驱前马，衔枚进后兵。

沙飞朝似幕，云起夜疑城。

迥山时阻路，绝水极稽程。

往年郅支服，今岁单于平。

方观凯乐盛，飞盖满西京。

2．边城思

南北朝 何逊

柳黄未吐叶，水绿半含苔。

春色边城动，客思故乡来。

3．出塞

南北朝 刘峻

蓟门秋气清，飞将出长城。

绝漠冲风急，交河夜月明。

陷敌摐金鼓，摧锋扬旆旌。

去去无终极，日暮动边声。

4．咏霍将军北伐

南北朝 虞羲

拥旄为汉将，汗马出长城。

长城地势险，万里与云平。

凉秋八九月，虏骑入幽并。

飞狐白日晚，瀚海愁云生。

羽书时断绝，刁斗昼夜惊。

乘墉挥宝剑，蔽日引高旍。

云屯七萃士，鱼丽六郡兵。

胡笳关下思，羌笛陇头鸣。

骨都先自詟，日逐次亡精。

玉门罢斥堠，甲第始修营。

位登万庾积，功立百行成。

天长地自久，人道有亏盈。

未穷激楚乐，已见高台倾。

当令麟阁上，千载有雄名！

5．雨雪曲

南朝 江总

雨雪隔榆溪，

从军度陇西。

遶阵看狐迹，

依山见马蹄。

天寒旗彩坏，

地暗鼓声低。

漫漫愁云起。

苍苍别路迷。

6．东门行

晋 张骏

勾芒御春正，衡纪运玉琼。

明庶起祥风，和气翕来征。

庆云廕八极，甘雨润四坰。

昊天降灵泽，朝日耀华精。

嘉苗布原野，百卉敷时荣。

鸠鹊与鹙黄，间关相和鸣。

芙蓉覆灵沼，香花扬芳馨。

春游诚可乐，感此白日倾。

休否有终极，落叶思本茎。

临川悲逝者，节变动中情。

7．凉州乐歌二首 其一

北魏 温子升

远游武威郡，遥望姑臧城。

车马相交错，歌吹日纵横。

8．凉州乐歌二首 其二

北魏 温子升

路出玉门关，城接龙城坂。

但事弦歌乐，谁道山川远。

9．壮士篇

魏晋 张华

天地相震荡，回薄不知穷。

人物禀常格，有始必有终。

年时俯仰过，功名宜速崇。

壮士怀愤激，安能守虚冲？

乘我大宛马，抚我繁弱弓。

长剑横九野，高冠拂玄穹。

慷慨成素霓，啸咤起清风。

震响骇八荒，奋威曜四戎。

濯鳞沧海畔，驰骋大漠中。

独步圣明世，四海称英雄。

10．步出夏门行•冬十月

东汉 曹操

孟冬十月，北风徘徊。

天气肃清，繁霜霏霏。

鹍鸡晨鸣，鸿雁南飞。

鸷鸟潜藏，熊罴窟栖。

钱鎛停置，农收积场。

逆旅整设，以通贾商。

幸甚至哉！歌以咏志。

11．学古诗三首

梁 何逊

长安美少年，羽骑暮连翩。玉羁玛瑙勒，金络珊瑚鞭。

阵云横塞起，赤日下城圆。追兵待都护，烽火望祁连。

虎落夜方寝，鱼丽晓复前。平生不可定，空信苍浪天。

12．临渭源诗

隋 杨广

西征乃届此，山路亦悠悠。地干纪灵异，同穴吐洪流。

滥觞何足拟，浮槎难可俦。惊波鸣涧石，澄岸泻岩楼。

滔滔下狄县，淼淼肆神州。长林啸白兽，云径想青牛。

风归花叶散，日举烟雾收。直为求人隐，非穷辙迹游。

13．《边词》

初唐 张敬忠

五原春色旧来迟，二月垂杨未挂丝。

即今河畔冰开日，正是长安花落时。

14．梅花落

初唐 卢照邻

梅岭花初发，天山雪未开。

雪处疑花满，花边似雪回。

因风入舞袖，杂粉向妆台。

匈奴几万里，春至不知来。

15．西行别东台详正学士

初唐 骆宾王

意气坐相亲，关河别故人。客似秦川上，歌疑易水滨。

塞荒行辨玉，台远尚名轮。泄井怀边将，寻源重汉臣。

上苑梅花早，御沟杨柳新。只应持此曲，别作边城春。

16．凉州郊外游望

唐 王维

野老才三户，边村少四邻。

婆娑依里社，箫鼓赛田神。

洒酒浇刍狗，焚香拜木人。

女巫纷屡舞，罗袜自生尘。

17．陇西行

唐 王维

十里一走马，五里一扬鞭。

都护军书至，匈奴围酒泉。

关山正飞雪，烽戍断无烟。

18．凉州赛神

唐 王维

凉州城外少行人，百尺峰头望虏尘。

健儿击鼓吹羌笛，共赛城东越骑神。

19．双黄鹄歌送别

唐 王维

天路来兮双黄鹄，

云上飞兮水上宿。

抚翼和鸣整羽族，

不得已，忽分飞。

家在玉京朝紫微，

主人临水送将归。

悲笳嘹唳垂舞衣，

宾欲散兮复相依。

几往返兮极浦，

尚裴回兮落晖。

岸上火兮相迎，

将夜入兮边城。

鞍马归兮佳人散，

怅离忧兮独含情。

20．观猎

唐 王维

风劲角弓鸣，将军猎渭城。

草枯鹰眼疾，雪尽马蹄轻。

忽过新丰市，还归细柳营。

回看射雕处，千里暮云平。

21．河西送李十七

唐 高适

边城多远别，此去莫徒然。问礼知才子，登科及少年。

出门看落日，驱马向秋天。高价人争重，行当早着鞭。

22．和窦侍御登凉州七级浮图之作

唐 高适

化塔屹中起，孤高宜上跻。铁冠雄赏眺，金界宠招携。

空色在轩户，边声连鼓鼙。天寒万里北，地豁九州西。

清兴揖才彦，峻风和端倪。始知阳春后，具物皆筌蹄。

23．武威同诸公过杨七山人，得藤字

唐 高适

幕府日多暇，田家岁复登。相知恨不早，乘兴乃无恒。

穷巷在乔木，深斋垂古藤。边城唯有醉，此外更何能。

24．部落曲

唐 高适

蕃军傍塞游，代马喷风秋。老将垂金甲，阏支著锦裘。

雕戈蒙豹尾，红旆插狼头。日暮天山下，鸣笳汉使愁。

25．送浑将军出塞

唐 高适

将军族贵兵且强，汉家已是浑邪王。

子孙相承在朝野，至今部曲燕支下。

控弦尽用阴山儿，登阵常骑大宛马。

银鞍玉勒绣蝥弧，每逐嫖姚破骨都。

李广从来先将士，卫青未肯学孙吴。

传有沙场千万骑，昨日边庭羽书至。

城头画角三四声，匣里宝刀昼夜鸣。

意气能甘万里去，辛勤判作一年行。

黄云白草无前后，朝建旌旄夕刁斗。

塞下应多侠少年，关西不见春杨柳。

从军借问所从谁，击剑酣歌当此时。

远别无轻绕朝策，平戎早寄仲宣诗。

26．营州歌

唐 高适

营州少年厌原野，狐裘蒙茸猎城下。

虏酒千钟不醉人，胡儿十岁能骑马。

27．送李侍御赴安西

唐 高适

行子对飞蓬，金鞭指铁骢。

功名万里外，心事一杯中。

虏障燕支北，秦城太白东。

离魂莫惆怅，看取宝刀雄。

28．塞下曲

唐 高适

结束浮云骏，翩翩出从戎。

且凭天子怒，复倚将军雄。

万鼓雷殷地，千旗火生风。

日轮驻霜戈，月魄悬雕弓。

青海阵云匝，黑山兵气冲。

战酣太白高，战罢旄头空。

万里不惜死，一朝得成功。

画图麒麟阁，入朝明光宫。

大笑向文士，一经何足穷。

古人昧此道，往往成老翁。

29．别董大

唐 高适

千里黄云白日曛，北风吹雁雪纷纷。

莫愁前路无知己，天下谁人不识君？

30．和王七玉门关听吹笛 / 塞上闻笛

唐 高适

胡人吹笛戍楼间，楼上萧条海月闲。

借问落梅凡几曲，从风一夜满关山。

31．武威春暮闻宇文判官西使还已到晋昌

唐 岑参

岸雨过城头，黄鹂上戍楼。

塞花飘客泪，边柳挂乡愁。

白发悲明镜，青春换敝裘。

君从万里使，闻已到瓜州。

32．河西春暮忆秦中

唐 岑参

渭北春已老，河西人未归。

边城细草出，客馆梨花飞。

别后乡梦数，昨来家信稀。

凉州三月半，犹未脱寒衣。

33．武威送刘判官赴碛西行军

唐 岑参

火山五月行人少，看君马去疾如鸟。

都护行营太白西，角声一动胡天晓。

34．凉州馆中与诸判官夜集

唐 岑参

弯弯月出挂城头，城头月出照凉州。

凉州七里十万家，胡人半解弹琵琶。

琵琶一曲肠堪断，风萧萧兮夜漫漫。

河西幕中多故人，故人别来三五春。

花门楼前见秋草，岂能贫贱相看老。

一生大笑能几回，斗酒相逢须醉倒。

35．送李别将摄伊吾令充使赴武威便寄崔员外

唐 岑参

词赋满书囊，胡为在战场。行间脱宝剑，邑里挂铜章。

马疾飞千里，凫飞向五凉。遥知竹林下，星使对星郎。

36．优钵罗花歌

唐 岑参

白山南，赤山北。

其间有花人不识，绿茎碧叶好颜色。

叶六瓣，花九房。

夜掩朝开多异香，何不生彼中国兮生西方。

移根在庭，媚我公堂。

耻与众草之为伍，何亭亭而独芳。

何不为人之所赏兮，深山穷谷委严霜。

吾窃悲阳关道路长，曾不得献于君王。

37．过燕支寄杜位

唐 岑参

燕支山西酒泉道，北风吹沙卷白草。

长安遥在日光边，忆君不见令人老。

38．奉陪封大夫宴，得征字，时封公兼鸿胪卿

唐 岑参

西边虏尽平，何处更专征。

幕下人无事，军中政已成。

座参殊俗语，乐杂异方声。

醉里东楼月，偏能照列卿。

39．经火山

唐 岑参

火山今始见，突兀蒲昌东。

赤焰烧虏云，炎氛蒸塞空。

不知阴阳炭，何独燃烧此中？

我来严冬时，山下多炎风。

人马尽汗流，孰知造化工！

40．走马川行奉送封大夫出师西征

唐 岑参

君不见走马川行雪海边，平沙莽莽黄入天。

轮台九月风夜吼，一川碎石大如斗，随风满地石乱走。

匈奴草黄马正肥，金山西见烟尘飞，汉家大将西出师。

将军金甲夜不脱，半夜军行戈相拨，风头如刀面如割。

马毛带雪汗气蒸，五花连钱旋作冰，幕中草檄砚水凝。

虏骑闻之应胆慑，料知短兵不敢接，车师西门伫献捷。

41．火山云歌送别

唐 岑参

火山突兀赤亭口，火山五月火云厚。

火云满山凝未开，飞鸟千里不敢来。

平明乍逐胡风断，薄暮浑随塞雨回。

缭绕斜吞铁关树，氛氲半掩交河戍。

迢迢征路火山东，山上孤云随马去。

42．献封大夫破播仙凯歌

唐 岑参

官军西出过楼兰，营幕傍临月窟寒。

蒲海晓霜凝马尾，葱山夜雪扑旌竿。

43．碛西头送李判官入京

唐 岑参

一身从远使，万里向安西。

汉月垂乡泪，胡沙费马蹄。

寻河愁地尽，过碛觉天低。

送子军中饮，家书醉里题。

44．军城早秋

唐 严武

昨夜秋风入汉关，朔云边月满西山。

更催飞将追骄虏，莫遣沙场匹马还。

45．秦州杂诗•其十九

唐 杜甫

凤林戈未息，鱼海路常难。候火云烽峻，悬军幕井干。

风连西极动，月过北庭寒。故老思飞将，何时议筑坛。

46．近闻

唐 杜甫

近闻犬戎远遁逃，牧马不敢侵临洮。

渭水逶迤白日净，陇山萧瑟秋云高。

崆峒五原亦无事，北庭数有关中使。

似闻赞普更求亲，舅甥和好应难弃。

47．奉和严郑公军城早秋

唐 杜甫

秋风袅袅动高旌，玉帐分弓射虏营。

已收滴博云间戍，欲夺蓬婆雪外城。

48．送长孙九侍御赴武威判官

唐 杜甫

骢马新凿蹄，银鞍被来好。

绣衣黄白郎，骑向交河道。

问君适万里，取别何草草。

天子忧凉州，严程到须早。

去秋群胡反，不得无电扫。

此行收遗甿，风俗方再造。

族父领元戎，名声国中老。

夺我同官良，飘摇按城堡。

使我不能餐，令我恶怀抱。

若人才思阔，溟涨浸绝岛。

尊前失诗流，塞上得国宝。

皇天悲送远，云雨白浩浩。

东郊尚烽火，朝野色枯槁。

西极柱亦倾，如何正穹昊。

49．陇上行

唐 王涯

负羽到边州，鸣笳度陇头。

云黄知塞近，草白见边秋。

50．和张仆射塞下曲•其一

唐 卢纶

鹫翎金仆姑，燕尾绣蝥弧。

独立扬新令，千营共一呼。

51．和张仆射塞下曲•其二

唐 卢纶

林暗草惊风，将军夜引弓。

平明寻白羽，没在石棱中。

52．和张仆射塞下曲•其三

唐 卢纶

月黑雁飞高，单于夜遁逃。

欲将轻骑逐，大雪满弓刀。

53．和张仆射塞下曲•其四

唐 卢纶

野幕敞琼筵，羌戎贺劳旋。

醉和金甲舞，雷鼓动山川。

54．塞下曲

唐 司空曙

寒柳接胡桑，军门向大荒。

幕营随月魄，兵气长星芒。

横吹催春酒，重裘隔夜霜。

冰开不防虏，青草满辽阳。

55．观骑射

唐 李益

边头射雕将，走马出中军。

远见平原上，翻身向暮云。

56．临滹沱见蕃使列名

唐 李益

漠南春色到滹沱，碧柳青青塞马多。

万里关山今不闭，汉家频许郅支和。

57．塞上曲二首

唐 王涯

天骄远塞行，出鞘宝刀鸣。

定是酬恩日，今朝觉命轻。

塞虏常为敌，边风已报秋。

平生多志气，箭底觅封侯。

58．从军行

唐 陈羽

海畔风吹冻泥裂，枯桐叶落枝梢折。

横笛闻声不见人，红旗直上天山雪。

59．塞上闻笛

唐 张祜

一夜梅花笛里飞，冷沙晴槛月光辉。

北风吹尽向何处，高入塞云燕雁稀。

60．从军行二首•其一

唐 虞世南

涂山烽候惊，弭节度龙城。

冀马楼兰将，燕犀上谷兵。

剑寒花不落，弓晓月逾明。

凛凛严霜节，冰壮黄河绝。

蔽日卷征蓬，浮天散飞雪。

全兵值月满，精骑乘胶折。

结发早驱驰，辛苦事旌麾。

马冻重关冷，轮推九折危。

独有西山将，年年属数奇。

61．战城南

唐 卢照邻

将军出紫塞，冒顿在乌贪。

笳喧雁门北，阵翼龙城南。

雕弓夜宛转，铁骑晓参驔。

应须驻白日，为待战方酣。

62．塞外

唐 郑愔

塞外萧条望，征人此路赊。边声乱朔马，秋色引胡笳。

遥嶂侵归日，长城带晚霞。断蓬飞古戍，连雁聚寒沙。

海暗云无叶，山春雪作花。丈夫期报主，万里独辞家。

63．塞下曲•其四

唐 李白

烽火动沙漠，连照甘泉云。

汉皇按剑起，还召李将军。

兵气天上合，鼓声陇底闻。

横行负勇气，一战净妖氛。

64．塞下曲•其二

唐 戎昱

汉将归来虏塞空，旌旗初下玉关东。

高蹄战马三千匹，落日平原秋草中。

65．度破讷沙

唐 李益

眼见风来沙旋移，经年不省草生时。

莫言塞北无春到，总有春来何处知。

破讷沙头雁正飞，鸊鹈泉上战初归。

平明日出东南地，满碛寒光生铁衣。

66．夜上受降城闻笛

唐 李益

回乐烽前沙似雪，受降城外月如霜。

不知何处吹芦管，一夜征人尽望乡。

67．征西将

唐 张籍

黄沙北风起，半夜又翻营。

战马雪中宿，探人冰上行。

深山旗未展，阴碛鼓无声。

几道征西将，同收碎叶城。

68．自萧关望临洮

唐 朱庆馀

玉关西路出临洮，风卷边沙入马毛。

寺寺院中无竹树，家家壁上有弓刀。

惟怜战士垂金甲，不尚游人著白袍。

日暮独吟秋色里，平原一望戍楼高。

69．塞路初晴

唐 雍陶

晚虹斜日塞天昏，一半山川带雨痕。

新水乱侵青草路，残烟犹傍绿杨村。

胡人羊马休南牧，汉将旌旗在北门。

行子喜闻无战伐，闲看游骑猎秋原。

70．苏武庙

唐 温庭筠

苏武魂销汉使前，古祠高树两茫然。

云边雁断胡天月，陇上羊归塞草烟。

回日楼台非甲帐，去时冠剑是丁年。

茂陵不见封侯印，空向秋波哭逝川。

71．少年行

令狐楚

家本清河住五城，须凭弓箭得功名。

等闲飞鞚秋原上，独向寒云试射声。

72．塞上

宋 柳开

鸣骹直上一千尺，天静无风声更干。

碧眼胡儿三百骑，尽提金勒向云看。

73．闻洮西捷报

宋 苏轼

汉家将军一丈佛，诏赐天池八尺龙。

露布朝驰玉关塞，捷书夜到甘泉宫。

似闻指挥筑上郡，已觉谈笑无西戎。

放臣不见天颜喜，但惊草木回春容。

74．十一月四日风雨大作

宋 陆游

僵卧荒村不自哀，尚思为国戍轮台。

夜阑卧听风吹雨，铁马冰河入梦来。

75．书愤

宋 陆游

早岁那知世事艰，中原北望气如山。

楼船夜雪瓜洲渡，铁马秋风大散关。

塞上长城空自许，镜中衰鬓已先斑。

《出师》一表真名世，千载谁堪伯仲间。

76．诉衷情

宋 陆游

当年万里觅封侯，匹马戍梁州。

关河梦断何处？尘暗旧貂裘。

胡未灭，鬓先秋，泪空流。

此生谁料，心在天山，身老沧洲。

77．河湟书事

元 马祖常

波斯老贾渡流沙，

夜听驼铃认路赊。

采玉河边青石子，

收来东国易桑麻

78．春日客怀

明 于谦

年年马上见春风，花落花开醉梦中。

短发经梳千缕白，衰颜借醉一时红。

离家自是寻常事，报国惭无尺寸功。

萧涩行囊君莫笑，独留长剑倚晴空。

79．伏羌

明 唐龙

木脱羌山出，云寒羌水清。

干戈经百战，灯火聚孤城。

雪岸蒹葭色，风营鼓角声。

将军功伐在，马革快平生。

80．《从军北征•过凉州》

明 张楷

曾听凉州惜远征，马蹄今过武威城。

番胡共指山为界，邮传皆凭堠记程。

绿水绕畦瓜未熟，黄云翻垄麦初成。

解鞍偶向河桥息，几处讴歌贺偃兵。

81．出塞二首 其二

明 李梦阳

碛日淡无晖，胡沙惊自飞。望烟寻戊垒，闻雁忽沾衣。

大将搜河套，游兵出武威。贺兰山下战，昨日几人归。

82．秋望

明 李梦阳

黄河水绕汉宫墙，河上秋风雁几行。

客子过壕追野马，将军韬箭射天狼。

黄尘古渡迷飞挽，白月横空冷战场。

闻道朔方多勇略，只今谁是郭汾阳。

83．鱼池

明 吴铠

客里聊登塞上楼，陂塘雨过正清幽。

万山雪霁寒犹剧，四月风高柳上柔。

青海苍茫微见月，黄云历乱早惊秋。

凭栏一笑山河盛，俯仰乾坤足壮游。

84．《凉州曲》

明 高岱

贺兰烽火接居延，白草黄云北到天。

一片城头青海月，十年沙迹伴人眠。

85．出塞•其一

明 唐龙

将军朝出塞，漠外扬雄兵。

远布熊罴阵，长联虎豹营。

剑鸣弥海立，旗耀赉山明。

夜半风声起，胡儿帐里惊。

86．出塞•其六

明 唐龙

兵扬万里边，威仗九重天。

霜狼断穿戟，风雕落应弦。

黄河马汗滴，大碛鼓音填。

升平起炊爨，满城桑柘烟。

87．甘州即事

明 郭登

黑河如带向西来，河上边城自汉开。

山近四时常见雪，地寒终岁不闻雷。

牦牛互市番氓出，宛马临关汉使回。

东望玉京将万里，云霄何处是蓬莱。

88．秦中凯歌六首 其四

清 王士祯

衮衣照路有辉光，班剑威仪出尚方。

大将橐鞬迎道左，万人鼓吹入平凉。

89．嘉峪关登筹边楼时宁远查大将军入觐

清 方正瑷

金锁严关绝塞开，旅人乘兴上楼台。

天山雪影浮空去，瀚海风声卷地来。

揽辔平生微有志，筹边万里愧无才。

遥闻戍鼓传呼急，内召将军拔马回。

90．黄墩堡

清 汪漋

郊原四望尽平畴，

壁垒新增耸稚楼。

浩渺河源来党水，

嶙峋山色见沙洲。

营开甲帐风清昼，

戍靖烽烟月照秋。

五堡边疆推险隘，

伊吾北去是咽喉。

91．题哥舒翰纪功碑

清 吴镇

李唐重防秋，哥舒节陇右。

浩气扶西倾，英名壮北斗。

带刀夜夜行，牧马潜遁走。

至今西陲人，歌咏偏童叟。

渔阳烽火来，关门竟不守。

惜哉百战雄，奸相坐掣肘。

平生视禄山，不值一鸡狗。

伏地呼圣人，兹颜一何厚。

毋乃贼妄传，借以威其丑。

不然效李陵，屈身为图后。

英雄值老悖，天道遘阳九。

终焉死偃师，曾作司空否。

轰轰大道碑，湛湛边城酒。

长剑倚崆峒，永与乾坤久。

92．武威绝句

清 许荪荃

武威莫道是边城,文物前贤起后生。

不见古来盛名下,先于李益有阴铿

93．凉州

清 许荪荃

十年画省尚书郎,荏苒霜华两鬓苍。

不断西风吹出塞,无边明月照思乡。

葡萄却醉凉州酒,藜烛虚摇汉阁光。

几对朔云心欲折,宾鸿千里日南翔。

94．天梯积雪

清 叶先

岭上何年雪，炎曦却未消。

想同盘古辟，匪直自今朝。

蜀犬见应吠，夏虫语总嘲。

子卿啮不尽，片片做琼瑶。

95．天梯山

清•张玿美

漠漠青冥不可梯，梯山高出辟层蹊。

朝天有路风云合，隐雾何人竹石栖。

玉塞万年凭作障，泉源六出各成溪。

振衣千仞曾寻梦，一览晴川绿树低。

96．平沙夜月

清 张玿美

雁塞沙沉一掌平，夜来如水漾轻盈。

笳声不动霜华静，练色如新玉宇清。

雕落寒隈河欲曙，兔眠深窟月长明。

黄昏每晃三秋影，一碧无垠万里晴。

97．黄羊秋牧

清 张玿美

一线中通界远荒，长川历历抱西凉。

草肥秋色嘶蕃马，雾遍山原拥牧羊。

苏武廿年持汉节，嫖姚万里拓秦疆。

几回听处横吹笛，杨柳春风忆夕阳。

98．凉州

清 胡釴

何日开此疆，英雄汉武皇。

诸番分两界，一道出中央。

雪映祁连白，尘飞大漠黄。

由来形胜地，矫首意苍茫。

99．无题

清 宋弼

大叶风裁铺绿云，长茎五尺虎斑纹。

奇形合得将军号，破隘谁争一战勋。

100．凉州葡萄酒

清 张澍

凉州美酒说葡萄，过客倾囊质宝刀。

不愿封候县斗印，聊拼一醉卧亭皋。